
Πέμπτη, 30 Ιουλίου 2026

ΔΕΛΤΙΟ ΤΥΠΟΥ

Έρευνες προς εντοπισμό αγνοούμενου κολυμβητή στη Χερσόνησο Κρήτης – Έρευνες προς εντοπισμό χειριστή υδροπτερυγοσανίδας στη Λέσβο - Αποβίβαση τραυματία από Θ/Γ σκάφος στους Αντίπαξους – Θάνατος αλλοδαπού στη Χαλκίδα – Συνέχεια ενημέρωσης αναφορικά με θάνατο άνδρα στη Λευκίμμη – Συνέχεια ενημέρωσης αναφορικά με εντοπισμό και διάσωση 38 αλλοδαπών στους Καλούς Λιμένες - Τραυματισμός αθλήτριας αετοσανίδαςστην Πάτρα – Θάνατος άνδρα στην Πάτρα – Διακομιδές ασθενών

Τις βραδινές ώρες χθες, ενημερώθηκαν οι Λιμενικές Αρχές του Ηρακλείου, της Χερσονήσου και του Αγίου Νικολάου από το Ενιαίο Κέντρο Συντονισμού Έρευνας και Διάσωσης Λ.Σ.-ΕΛ.ΑΚΤ. για αγνοούμενο 20χρονο αλλοδαπό (υπήκοος Ιταλίας) κολυμβητή στη θαλάσσια περιοχή Μαλίων Ηρακλείου. Άμεσα ενεργοποιήθηκε το Τοπικό Σχέδιο Έκτακτης Ανάγκης και ενημερώθηκαν για την παροχή συνδρομής ο Παγκρήτιος Όμιλος φουσκωτών σκαφών, η εθελοντική ομάδα διάσωσης Ηρακλείου, ο σύλλογος επαγγελματικών αλιέων Ηρακλείου και εκμισθωτές Θαλάσσιων Μέσων Αναψυχής.  Στο σημείο μετέβησαν στελέχη της οικείας Λιμενικής Αρχής από την ξηρά, ενώ στις έρευνες συμμετείχε το επαγγελματικό  τζετ σκι (Ε/Π-ΤΖΕΤ ΣΚΙ) «ΔΗΜΗΤΡΑ» Τ.Η. 250 Β΄, το επιβατηγό τουριστικό (Ε/Γ–Τ/Ρ) σκάφος «ΚΥΡΑ ΤΗΣ ΡΩ» Ν. Σαρ. 837 και το ερασιτεχνικό σκάφος «ΙΡΙΣ» Τ.Η. 1415, με αρνητικά μέχρι στιγμής αποτελέσματα.
Τυχόν εξελίξεις θα ανακοινωθούν με νεότερο δελτίο τύπου.

*****

Τις μεσημβρινές ώρες χθες, ενημερώθηκε η Λιμενική Αρχή Μυτιλήνης για χειριστή ιδιωτικού θαλάσσιου μέσου αναψυχής τύπου WINGFOILING (υδροπτερυγοδανίδα) σε δυσχερή θέση, στην περιοχή της Σκάλας Ερεσού νήσου Λέσβου. Αμέσως υπό τον συντονισμό του Ενιαίου Κέντρου Συντονισμού Έρευνας και Διάσωσης Λ.Σ.-ΕΛ.ΑΚΤ. ενεργοποιήθηκε το Τοπικό Σχέδιο Έκτακτης Ανάγκης και στο σημείο έσπευσαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), ένα Περιπολικό Πλοίο Λ.Σ.-ΕΛ.ΑΚΤ. (ΠΠΛΣ), στελέχη της οικείας Λιμενικής Αρχής από την ξηρά, ενώ στις έρευνες συμμετείχε και ελικόπτερο ΣΟΥΠΕΡ ΠΟΥΜΑ της Πολεμικής Αεροπορίας, με αρνητικά μέχρι στιγμής αποτελέσματα.
Τυχόν εξελίξεις θα ανακοινωθούν με νεότερο δελτίο τύπου.

*****

Τις απογευματινές ώρες χθες, ενημερώθηκανοι Λιμενικές Αρχές των Παξών και της Κέρκυρας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Λ.Σ.-ΕΛ.ΑΚΤ. ότι έχρηζε άμεσης ιατρικής περίθαλψης ένας 21χρονος αλλοδαπός (υπήκοος Αυστρίας) επιβάτης θαλαμηγού (Θ/Γ) σκάφους σημαίας Μάλτας, το οποίο βρισκόταν στη θαλάσσια περιοχή νήσου Αντίπαξων. Στο σημείο έσπευσε Περιπολικό σκάφος Λ.Σ.-ΕΛ.ΑΚΤ, στο οποίο επιβιβάστηκαν ένας ιατρός και δύο τραυματιοφορείς του Κέντρου Υγείας Παξών. Ο 21χρονος παρελήφθη από τη βοηθητική λέμβο του Θ/Γ σκάφους και μεταφέρθηκε στο λιμάνι της Πλαταριάς Ηγουμενίτσας. Ακολούθως, ο τραυματίας παρελήφθη από ασθενοφόρο όχημα του ΕΚΑΒ και διακομίστηκε στο Πανεπιστημιακό Νοσοκομείο Ιωαννίνων.

*****

Τις απογευματινές ώρες χθες, ενημερώθηκεη Λιμενική Αρχή της Χαλκίδας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Λ.Σ.-ΕΛ.ΑΚΤ. ότι έχρηζε άμεσης ιατρικής περίθαλψης, λόγω απώλειας αισθήσεων,ένας 70χρονος αλλοδαπός (υπήκοος Μεγάλης Βρετανίας) επιβάτης ιστιοφόρου (Ι/Φ) σκάφους σημαίας Ηνωμένου Βασιλείου, το οποίο βρισκόταν αγκυροβολημένο εντός λιμενολεκάνης Χαλκίδας. Ο ασθενής μεταφέρθηκε με βοηθητικό σκάφος έτερου ιστιοφόρου στη μαρίνα σκαφών στο Βουρκάρι, όπου στελέχη Λ.Σ.-ΕΛ.ΑΚΤ. με τη συνδρομή πληρώματος ασθενοφόρου οχήματος του ΕΚΑΒ του παρείχαν τις πρώτες βοήθειες (ΚΑΡΠΑ). Στη συνέχεια ο 70χρονος μεταφέρθηκε στο Γενικό Νοσοκομείο Χαλκίδας όπου διαπιστώθηκε ο θάνατος του. Από το Κεντρικό Λιμεναρχείο Χαλκίδας που διενεργεί την προανάκριση, παραγγέλθηκε η διενέργεια νεκροψίας – νεκροτομής από την Ιατροδικαστική Υπηρεσία Αθηνών.

*****

Συνέχεια ενημέρωσης:
Αναφορικά με την ανάσυρση λουόμενου άνδρα χωρίς τις αισθήσεις του, αγνώστων λοιπών στοιχείων, στη θαλάσσια περιοχή «ΠΕΤΡΙΤΗΣ» της παραλίας Κεφάλι Δήμου νότιας Κέρκυρας, τις πρωινές ώρες χθες, γνωρίζεται ότι αναγνωρίστηκε από τους οικείους του. Πρόκειται για αλλοδαπό (υπήκοος Γερμανίας), ηλικίας 86ετών.

*****

Συνέχεια ενημέρωσης:
Αναφορικά με τον εντοπισμό 38 αλλοδαπών, στη θαλάσσια περιοχή 40 ν. μ. νότια των Καλών Λιμένων τις απογευματινές ώρες την 28.07.2026, συνελήφθη ένας 28χρονος αλλοδαπός (υπήκοος Νότιου Σουδάν)για παράβαση του Ν. 3386/2005 «Παράνομη είσοδος στη χώρα», του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής τους. Σύμφωνα με τους αλλοδαπούς εκκίνησαν τις βραδινές ώρες την 27.07.2026 από την περιοχή Τομπρούκ της Λιβύης, καταβάλλοντας το χρηματικό ποσότων 14.000 δηναρίων Λιβύης έκαστος για τη μεταφορά τους στην Ελλάδα. Προανάκριση διενεργείται από το Κεντρικό Λιμεναρχείο Ηρακλείου.

*****

Τις μεσημβρινές ώρες χθες, ενημερώθηκε η Λιμενική Αρχή της Πάτρας, για τον τραυματισμό 17χρονης αθλήτριας ΚΙΤΕ SURF (ΑΕΤΟΣΑΝΙΔΑ) στη θαλάσσια περιοχή πλαζ Πατρών. Συγκεκριμένα, κατά τη διάρκεια προπόνησης η αθλήτρια τραυματίστηκε στην πλάτη όταν κόπηκε σκοινί (αρτάνη) από τον εξοπλισμό της. Η 17χρονη μεταφέρθηκε με ασθενοφόρο όχημα του ΕKΑΒ στο Πανεπιστημιακό Γενικό Νοσοκομείο Πατρών «ΠΑΝΑΓΙΑ Η ΒΟΗΘΕΙΑ» όπου μετά τη διενέργεια των απαραίτητων ιατρικών εξετάσεων, εξήλθε. 

*****

Τις μεσημβρινές ώρες χθες, ενημερώθηκε η Λιμενική Αρχή της Πάτρας ότι ένας 76χρονος ημεδαπός είχε ανασυρθεί χωρίς τις αισθήσεις του από τη θαλάσσια περιοχή «ΚΑΛΟΓΡΙΑ» Αχαΐας. Ο 76χρονος διακομίστηκε με ασθενοφόρο όχημα του ΕΚΑΒ στο Κέντρο Υγείας Κάτω Αχαΐας, όπου διαπιστώθηκε ο θάνατός του. Από το Κεντρικό Λιμεναρχείο Πάτρας που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πατρών.

*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-78χρονου, από το λιμάνι των Οθωνών στο λιμάνι της Κέρκυρας, με Περιπολικό σκάφος Λ.Σ.-ΕΛ.ΑΚΤ.,
-93χρονης, από το λιμάνι της Αλοννήσου στο λιμάνι του Βόλου, με το Ε/Π-Τ/Ρ «ΑΞΙΟΝ ΕΣΤΙ» Ν. Π. 10001 και
-19χρονου, από το λιμάνι Πίσω Αετού Ιθάκης στο λιμάνι της Σάμης Κεφαλληνίας, με το Ε/Γ-Τ/Ρ «ΟΔΥΣΣΕΑΣ» Ν. Ι. 459.

